“อุ๊งอิ๊ง-เศรษฐา” แถลงพร้อมจับมือ “ก้าวไกล” ลั่นใครได้คะแนนอันดับ 1 สิทธิเสนอชื่อนายก
น.ส.แพทองธาร ชินวัตร พร้อมด้วย นายเศรษฐา ทวีสิน ขอขอบคุณทุกคะแนนเสียงที่มอบความไว้วางใจให้พรรคเพื่อไทย พร้อมจับมือกับพรรคก้าวไกล ย้ำรอผลคะแนนอย่างเป็นทางการใครได้อันดับ 1 มีสิทธิ์เสนอชื่อนายก ชี้ขอดูตัวเลขออกมาก่อน
น.ส.แพทองธาร ชินวัตร พร้อมด้วย นายเศรษฐา ทวีสิน ขอขอบคุณทุกคะแนนเสียงที่มอบความไว้วางใจให้พรรคเพื่อไทย พร้อมจับมือกับพรรคก้าวไกล ย้ำรอผลคะแนนอย่างเป็นทางการใครได้อันดับ 1 มีสิทธิ์เสนอชื่อนายก ขอดูตัวเลขออกมาก่อน
15 พ.ค. 2566

ผู้สื่อข่าวรายงานว่า วันที่ 14 พ.ค.2566 ที่ชั้น 7 พรรคเพื่อไทย ซึ่งเป็นศูนย์แถลงข่าวผลการเลือกตั้ง กล่าวว่า ขอขอบคุณทุกคะแนนเสียงที่มอบความไว้วางใจให้พรรคเพื่อไทย เราจะมุ่งมั่นทำงานต่อไป โดยแกนนำพรรคเพื่อไทย นำโดย น.ส.แพทองธาร ชินวัตร พร้อมด้วย นายเศรษฐา ทวีสิน แคนดิเดตนายกฯ พรรคเพื่อไทย ได้ลงมาให้สัมภาษณ์สื่อมวลชนอีกครั้ง
โดย น.ส.แพทองธาร กล่าวว่า คะแนนนับไปประมาณ 59% แล้ว ตนจึงลงมาเจอกับผู้สื่อข่าวก่อน แล้วถ้าผลคะแนนอย่างไม่เป็นทางการออกมา 100% จะแถลงกันอีกครั้ง
ทั้งนี้ เมื่อถามว่าพรรคก้าวไกลเสนอจับมือกับพรรคเพื่อไทย น.ส.แพทองธาร กล่าวว่า วันนี้เราก็พร้อม รอคะแนนออกมาก่อนว่าใครเป็นที่หนึ่ง หรือที่สอง เพราะคนที่ได้ที่หนึ่งจะได้จัดตั้งรัฐบาล ประชาชนไว้ใจใครเป็นอันดับหนึ่งพรรคนั้นต้องได้เสนอชื่อนายกฯ
ด้านนายเศรษฐา กล่าวว่า คะแนนยังนับไม่เสร็จ รอให้คะแนนนับเสร็จก่อน ตอนนี้คะแนนยังพลิกได้อยู่ เมื่อถามว่าหากผลคะแนนออกมาพรรคก้าวไกลนำจะทำอย่างไร นายเศรษฐา กล่าวว่า ต้องให้คนที่ได้คะแนนเสียงที่หนึ่งเป็นคนจัดตั้งรัฐบาล แต่ตอนนี้คะแนนเสียงถือว่าใกล้กัน และการจัดตั้งรัฐบาลเรื่อง ส.ว.มีส่วนสำคัญ แต่สุดท้ายต้องดูตัวเลขที่ออกมาก่อน